Unisa sê hy is besig met uitbetaling van NSFAS-toelaesUnisa-kampus. Foto: Izelle Jacobs / Unisa Unisa het Donderdag bevestig dat hy sowat R247 miljoen van die nasionale finansiële hulpskema vir studente (NSFAS) ontvang het en dat die instansie reeds begin het met die uitbetaling van toelaes aan kwalifiserende studente. Dít volg kort nadat NSFAS sy kommer uitgespreek het oor mediaberigte wat beweer Unisa het nog nie enige toelaes aan hul NSFAS-studente uitbetaal soos ooreengekom nie. “NSFAS wil dit boekstaaf dat studente van [Unisa] reeds hul toelaes moes ontvang het, aangesien ŉ bedrag van R247 078 688,97 op 6 Februarie aan die instelling oorbetaal is,” het die studentefonds Woensdag in ŉ verklaring gesê. Volgens NSFAS het Unisa en 25 ander universiteite ingestem om toelaes direk aan studente oor te betaal nadat hulle voldoen het aan die voorwaardes vervat in ŉ memorandum van verstandhouding. NSFAS sê R3 miljard is reeds aan die 26 instansies oorbetaal. “Die eerste betalings is gedoen om te verseker dat studente wat vir die eerste keer inskryf asook senior studente wat deur NSFAS goedgekeur is, hul toelaes kan ontvang om met akademiese bedrywighede te begin,” lui die verklaring. NSFAS sê dat daar van die universiteite verwag word om die fondse direk aan studente oor te betaal om te verseker dat hulle geld vir kos, akkommodasie, boeke, leermateriaal, vervoer asook ander lewenskostes het. Daar word ook verwag dat NSFAS genoeg fondse beskikbaar stel om die eerste paaiement van klasgelde te betaal. Unisa het gesê dié instansie het Woensdag SMS’e aan kwalifiserende studente gestuur om te versoek dat hulle hul Intellimali-kaarte by die Unisa-streekskantoor gaan afhaal. Intellimali het ook bevestig dat dié diensteverskaffer studente se PIN-kodes Donderdag aan hulle sou stuur sodat hulle toegang tot hul toelaes kan kry. Intellimali is die diensverskaffer wat die administrasie van fondse namens NSFAS by die tersiêre instansies bestuur. Volgens Unisa kan studente hul kaarte aktiveer deur die IntelliMali-program af te laai en die instruksies op die kaart te volg. Die kaart kan ook op die webblad of by enige handelaar soos boekwinkels, Checkers, USave of Shoprite geaktiveer word. Studente kan dan hul Intellimali-kaarte by gekose verskaffers gebruik net soos ŉ bankdebietkaart gebruik sou word.